Kocea 10
1Icrael obedo calo olok ma nyige onyak ma mwonya,
ci ocek mabup.
Ka nyige omedde ki nyak madwoŋ,
en bene medo ki caŋo keno tyer mapol;
kalo bone omedde odoko maber,
en bene omedde ki yubo wir jogi me aworane mabeco.
2Cwinygi opoŋ ki lok me miŋo;
kombeddi myero doŋ gunen can pi balgi.
Rwot kikome aye bimuko keno tyergi woko
dok en bene bitoŋo wir jogigi woko ducu
ma gucibo me aworagi.
3Koni doŋ gibipennye ni, “Pe watye ki kabaka,
pien wan pe walworo Rwot,
dok kabaka twero timowa kit gin aŋo?”
4Giloko lok doggi noŋo,
gimoko gicikke ki kwon me goba;
kumeno gimiyo ŋolo kop twi doŋo macalo yat to ma neko dano
ma lot i poto ma gipuro.
5Jo ma gibedo i Camaria komgi omyel,
pi latin twon me Bet-awen.
Jo mere gibikwero colane,
ajwagine ma giworo cal jok gibikok pire,
pi deyone ma doŋ oa woko ki bote.
6Cal twon meno kikome aye gibitero woko wa i Aciria,
macalo mot ma gitero bot kabaka madit.
Gibimiyo lewic mako Epraim,
ki Icrael bene lewic bimako pi cal jokke.
7Kabaka me Camaria pe binen,
gibitero woko macalo yat munidde ma kwan i wi pii.
8-Kabedo madito me woro Lubaŋa
ma tye i wi got me Awen,
en aye ka ma Icrael tiyo iye bal, gibijwero woko.
Okuto ki ocok gibitwi i wi keno tyergi,
ci gibiwaco ki godi madoŋo ni, “Umwa”
ki bot godi matino ni, “Wupot i komwa.”
9-In Icrael ibedo ka bal nia wa i kare me Gibea;
nia wa i kare ca wubedo ka medde ameda.
Mony pe bipoto i komgi i Gibea;
10An abibino ka pwodo jo mujemo;
lurok bene bicokke kacel i komgi
i kare ma abipwodogi pi bal megi aryo-nu.
11Epraim yam roya ma gipwonyo,
ma maro dino bel,
ento aketo rii kweri i ŋute maber-ri.
Abiketo Epraim ka ywayo kweri,
ki Juda myero opur pire kene.
Yakobo myero onud poto botte kene.
12-Wuco kodi me kit ma atir,
wek wuka nyig me mar ma pe lokke
wucer poto bot woko,
pien man aye kare me yenyo Rwot,
wek en obin omi lar mere ocwer
i komwu macalo kot.
13Yam wupuro bal,
ci wukayo kit ma pe atir,
omiyo wucamo nyig gobawu.
Pien wubedo ka geno gadigadi lwenywu,
ki lwak twoni otekawu,
14pi meno oduru me lweny biwo i kinjowu,
odiwu ma girumo ki cel gogo gibimuko woko liweŋ,
macalo Calman yam omuko Betarbel i kare me mony,
megi litino yam ginyotogi woko kacel ki litinogi.
15Meno en kit ma gibitimowu kwede, wun ot pa Icrael,
pi balwu madit twatwal-li.
Kabaka me Icrael gibinekone woko kwar-piny.